Isimo Sokusilela Kwemali elizweni Sesatshelwa Ukuthi Sizaphazamisa Ezempilakahle
Kusukela nyakenye, odokotela labongi beZimbabwe bebekhonona ngesiphatho sikahulumende abathi sibakhupha isithunzi njalo sibasuse idlabuzane lokusebenza
BULAWAYO — Ingcwethi zezempilakahle kanye lozulu bathi ukuswelakala kwemali okwenza izisebenzi zingabhadalwa ngesikhathi kulakho ukubhidliza ngamandla uhlangothi lwezempilakahle, kululaze yonke imizamo ebisiyenziwe ngeminyaka esanda kudlula ukuluvuselela. Kusukela ekupheleni komnyaka ophelileyo, odokotela labongi bakuleli bakhonona ngesiphatho sikahulumende abathi sibakhupha isithunzi njalo sibasuse idlabuzane lokuqhuba umsebenzi ngemfanelo. Lokhu kulandela ukungasuthiseki ngeholo abalitholayo kanye lokuphuza ukulithola leliholo. Inhlanganiso yabodokotela, iZimbabwe Hospital Doctors Association kanye leyabongi, iZimbabwe Nurses Association zithi umumo ungaqhubeka umubi njalo uhulumende engakhulumisani labo ngezikhalazo abalazo, bazakhalala umsebenzi. Isakhamuzi, uNkosikazi Josephine Ndiweni, uthi yena ulokunqineka ukuthi abongi labodokotela bazaqala njalo ukuphuma ijumo besiyadinga imisebenzi kwamanye amazwe bona bevele besilela kuleli. EleZimbabwe belivele libhekane lokusuka kwabodokotela kuleli ngenxa yokuwa kwenotho yelizwe lomumo wokusebenza ongasakhwabitheki. Ngenxa yalokhu, ilizwe lisele labodokotela phose ababili – 1.6 ebantwini abalikhulu lenkulungwane – 10 000. Izibhedlela ezinengi emaphandleni zilabodokotela nganye ngambili kuphela. Nxa kukhangelwa abongi, kulabayisikhombisa kuphela ebantwini abalikhulu lenkulungwane. UMnumzana Khumbulani Maphosa, oyingcwethi kwezokucubungula, uthi indlela okwabiwa ngayo imali kuveza ukuthi uhulumende kaqakathekisi ilungelo lempilakahle kazulu ikakhulu nxa kukhangelwa umumo wezibhedlela zeZimbabwe esezitshiye abalemali besiyadinga ukwelatshwa phandle kwelizwe kuthi abangela zikhwama ezikhudumalayo bafe langemikhuhlane ebingelapheka. Ingcwethi kwezenotho yelizwe, uthi sezike zatsho ukuthi indlela imali engekho kuloluhlangothi kutsho ukuthi akusoze kube lentuthuko kwezempilakahle, okuluhlangothi olulokhu ludinga usekelo kulandela iminyaka eminengi lingathuthuki. Ingcwethi ekubusweni kwelizwe, uMnumzana Meluleki Sibanda, uthi vele akulampumelelo ezakuza okumele abantu bayikhangelele ngoba ibandla elikuhulumende livele alikwazi ukuthuthukisa impilo zabantu. Lanxa eminyakeni edluleyo besekusiba lethemba, selisiya litshabalala njalo ngenxa yokuswelakala kwemali yokuhlawula izisebenzi. Kuke kwabalohlelo lokuxakulula amaphahla ayezelwe ebambene kwathi ekupheleni komnyaka, ilizwe laphatha umkhosi omkhulu wezwekazi le Africa, iInternational Conference on AIDS and STIS in Africa. Umongikazi, uNkosikazi Modesta Dube, uthi konke lokhu kuyize nxa uhulumende engatholi imali yokuholisa izisebenzi ngendlela. Lanxa kulenhlanganiso eziphathisa kuloluhlangothi, kaziphathisi ekubhadaleni izisebenzi okukhanya lonyaka kuyikho okuzakuba lukhuni khona nanku uhulumende wehluleka ukubhadala izisebenzi zingakayi kukhefu lekhisimusi ngokusilela kwemali. Udaba lokuthi abongi kanye labodokotela bakahulumende balakho ukukhalala umsebenzi, kwenza inengi lihlalele evalweni ngoba umumo welizwe wenza kubenzima ukuthi inengi liye kubodokotela abaziqhatshileyo kumbe izibhedlela ezingasizikahulumende ngoba inhlawulo yazo iphezulu okwamagama.